མཁས་དབང་དམ་པ་དཔལ་ལྡན་ཚུལ་ཁྲིམས་མཆོག་ནི།ཕྱི་ལོ་༡༩༠༠ལོར་ཕ་དམ་པ་གཙང་ཚ་རུས་མིང་དང་མ་ངོ་ཆེའི་རུས་རྒྱུད་ནས་ཡིན་པའི་ཡུལ་མདོ་ཁམས་དངུལ་རྫའི་སྒང་སྟོད་སེ་ཆེན་ཧོར་གྱི་མངའ་རིས་སུ་དལ་རྟེན་རྙེད།ཁོང་གི་ཕ་ཡུལ་གྱི་དགོན་ནི་རབ་ཡིད་ཤིང་བྱི་ལོར་ཨ་སྐྱིད་སྔགས་འཆང་བསོད་ནམས་གཡུང་དྲུང་གིས་ཕྱག་བཏབས་པའི་ཧོར་དྲུག་ཅུའི་དགོན་པ་ཕུར་དགོན་གཡུང་དྲུང་འོ་ཚལ་གླིང་ཡིན།སྔགས་གྲྭ་ཉིས་བརྒྱ་སྐོར་ཡོད་པའི་སྒྲུབ་སྡེ་ལྷ་ཁང་རྟེན་གསུམ་དུས་མཆོད་བཅས་ཕུན་སུམ་ཚོགས་པ་ཡོད།རྒན་དམ་པ་དཔལ་ཚུལ་གྱིས་གཤེན་སྤྲུལ་ཐུགས་རྗེ་ཉི་མའི་སྐུ་མདུན་ནས་དབང་ལུང་གདམ་པ་རྣམས་བུམ་པ་གང་བྱོའི་ཚུལ་དུ་ཞུས།རྒྱལ་བ་སྨན་རིའི་ཁྲི་འཛིན་ཉེར་བརྒྱད་པ་ཕུན་ཚོགས་བློ་གྲོས་དལ་བཟང་པོ་མཆོག་གི་དྲུང་ནས་རབ་ཏུ་བྱུང་།དེ་ནས་གཡུང་དྲུང་གླིང་དགོན་དུ་རང་གི་ཞང་པོ་བཟང་རྒྱལ་དང་མཉམ་སྒྲིག་ཞུགས་གནང་ནས་སྣང་སྟོན་མཁན་ཆེན་ཤེས་རབ་བློ་ལྡན་དབང་རྒྱལ་དང་།ཡོངས་འཛིན་ཚུལ་ཁྲིམས་རྒྱལ་མཚན་རྣམ་པ་གཉིས་ཀྱི་ཞལ་སྔ་ནས་རིག་པའི་གནས་ཀུན་ལ་ཐོས་བསམ་སྦྱངས་བརྩོན་མཐར་ཕྱིན་པ་གནང་།དེ་སྔ་ཕ་ཡུལ་བཞུགས་རིང་རྩིས་གཞུང་རོབ་ཙམ་ཤེས་པ་དག་ཡོངས་འཛིན་གྱི་སྐུ་མདུན་ནས་དག་ཐེར་ལེགས་པར་བགྱིས་ནས་དཔྱིས་ཕྱིན་པར་སྦྱངས།